ועדת העבודה, הרווחה והבריאות, כנסת 18, פרוטוקול מספר 214, 2010-02-08 10:30

חיים כץ: בוקר טוב, יום שני בשבוע, ה-8 בפברואר 2010, ואני מתכבד לפתוח את ישיבת ועדת העבודה, הרווחה והבריאות והנושא שעל סדר היום הוא הצעת חוק ביטוח בריאות ממלכתי (תיקון – הוספת אפשרויות טיפולים פארה-רפואיים לילדים אוטיסטים), התש"ע-2009, הצעתם של חברי הכנסת רחל אדטו, זאב בילסקי ודני דנון.

חיים כץ: אנחנו בהכנה לקריאה ראשונה.

חיים כץ: חברת הכנסת אדטו, בבקשה.

רחל אדטו: תודה רבה.

רחל אדטו: הצעת החוק הזאת באה לאפשר להורים לילדים אוטיסטים להרחיב את האפשרויות שקבועות להם היום בחוק ולהרחיב את סל השירותים שלהם.

רחל אדטו: זה אומר שעד היום נקבע מה כולל סל השירותים לילדים האוטיסטים, וכמובן נשמט ממנו הפסיכולוג והעובד הסוציאלי.

רחל אדטו: אנחנו ביקשנו להרחיב את הסל ולהכניס את הפסיכולוג והעובד הסוציאלי בתוך סל השירותים כך שלהורים או למטפלים תהיה אפשרות הבחירה בין כל מה שיש להם, כולל גם עובד סוציאלי ופסיכולוג וללא תוספת עלות.

רחל אדטו: הם יוכלו לבחור מתוך היכרותם את הילד וצרכיו את מה שהם מעדיפים.

רחל אדטו: זאת אומרת, אם מוקצה להם תקציב מסוים, הם יכולים בתקציב הזה להחליט מה הם רוצים, אם הם רוצים עובד סוציאלי, אם הם רוצים פסיכולוג, אם הם רוצים פיזיותרפיסט או כל משהו אחר.

חיים כץ: ואם הם רוצים גם וגם?

רחל אדטו: כל זמן שזה נכנס למסגרת התקציב במסגרת סל הטיפולים המתוקצב שלהם.

רחל אדטו: הצעת החוק הזאת איננה הצעת חוק תקציבית מאחר שהיא לא מוסיפה דבר.

חיים כץ: היא פחות מ-5 מיליון שקלים.

יאיר זילברשטיין: אין בה עלות בכלל.

רחל אדטו: היא מרחיבה את השירותים בסל.

חיים כץ: העלויות הן מתחת לגבול של ה-5 מיליון שקלים.

חיים כץ: כנראה שבאוצר אין כסף כי הכל הלך לרכבת.

רחל אדטו: לפני ועדת שרים הלכתי לדבר עם שר האוצר והוא אמר לי שהם חוששים שזה כבר ייצור איזושהי הרחבה.

רחל אדטו: שאם נאמר פסיכולוג ועובד סוציאלי, זה ירחיב.

רחל אדטו: הם פוחדים שבשלב ראשון נכניס את זה, ואחר כך נרחיב.

רחל אדטו: אבל לא, הסל הזה אומר שמה שיש כרגע בסל, תנו להורים את האפשרות לבחור.

רחל אדטו: אם אחר כך יהיה כסף, ניתן להם יותר.

חיים כץ: תודה רבה.

חיים כץ: משרד האוצר, אתה רוצה להפתיע אותנו במשהו?

יאיר זילברשטיין: לא.

רחל אדטו: זאת ההפתעה.

יאיר זילברשטיין: בהמשך לתיקון שנעשה בשנה שעברה, בו בהחלט הוסף כסף לילדים אוטיסטים וההרחבה הזאת היא בסדר גמור.

חיים כץ: אתה חושב שזה מספיק.

חיים כץ: מה שהם מקבלים, זה מספיק והם לא צריכים לקבל יותר.

חיים כץ: נכון?

יאיר זילברשטיין: אני חושב שהאפשרות הזאת היא כן תיתן להורים יותר אפשרות לנצל את השעות שהוקצו להם ולכן ההרחבה הזאת היא מבורכת.

חיים כץ: תודה רבה.

חיים כץ: יש כאן מישהו שרוצה להוסיף בנושא?

מיכאל דור: משרד הבריאות רוצה ליהנות מהעובדה שאנחנו באותה העמדה.

חיים כץ: אתה והאוצר.

מיכאל דור: זה נדיר.

חיים כץ: גם אתה שמח שהם לא רוצים להוסיף כסף?

מיכאל דור: אני שמח שאנחנו מסכימים על ההצעה.

חיים כץ: למרות שהיינו יכולים להרחיב אותה, לתקציב שיהיה מתחת להצעת חוק תקציבית.

חיים כץ: לפני שאנחנו עוברים להצבעה, אולי חבר הכנסת בילסקי רוצה לומר מילה כאחד ממחוקקי החוק.

זאב בילסקי: אני רוצה לומר לך אדוני היושב ראש שהחוק הזה כל כך חשוב לי שאני עזבתי עכשיו דיון בוועדה אחרת.

חיים כץ: היית מגיע דקה יותר מאוחר וזה כבר היה אחרי שההצבעה עברה בהכנה לקריאה ראשונה למליאה.

זאב בילסקי: ידעתי שהיושב ראש לא ייתן לזה לעבור אלא ימשוך את הזמן עד שאני אגיע.

זאב בילסקי: עזבתי דיון מרתק בנושא של שדרוג טיסות לחוץ לארץ.

זאב בילסקי: מתקיים עכשיו דיון בוועדת הכנסת בנושא שדרוג בטיסות.

חיים כץ: כמי שחבר כנסת במשך 11 שנים, יצאתי פעמיים לחוץ לארץ במשך התקופה הזאת, אני בז לאלה שכותבים את זה, כן ביזנס, לא ביזנס, כל הקטע הזה של הכניסה לכיס חברי הכנסת, שקל יותר או שקל פחות.

חיים כץ: במשך 11 שנים יצאתי פעמיים לחוץ לארץ.

חיים כץ: בטח זה לא יותר מדיי אחת לחמש וחצי שנים.

חיים כץ: ההתעסקות הזאת היא קטנה, היא מגעילה ולא מתאימה.

חיים כץ: עכשיו אתה יכול לומר מה שאתה רוצה.

זאב בילסקי: ברגע שאדוני נכנס לעניין, זה רק מגדיל את ההקרבה שלי שאפילו היושב ראש היה מוכרח לומר משהו בעניין, שאני נטשתי את הדיון הזה ובאתי לכאן כדי לדון בנושא הזה שהוא באמת חשוב ואני גם מודה לך על הערתך, שתפסתי אותה ברגע שנכנסתי, בה גם רמזת שאפשר להוסיף קצת.

חיים כץ: צריך.

זאב בילסקי: האנשים האלה לא רק יצטרכו לבחור בין לבין אלא תהיה להם עוד תוספת.

חיים כץ: ננסה לעשות את זה אחרי קריאה ראשונה.

חיים כץ: אז נראה אם האוצר יגיש הסתייגות.

חיים כץ: נעשה הרחבה מאחר שאנחנו לא עובדים באוצר ואתם הגשתם את הצעת החוק.

חיים כץ: אנחנו נותנים לאוצר כבר עכשיו בפרוטוקול הודעה שאנחנו ננסה להרחיב את זה ולא לעשות את זה הצעת חוק תקציבית אלא להרחיב מעט את הצעת החוק.

חיים כץ: אם אנחנו כבר מחוקקים, שיהיה גם מעבר.

יאיר זילברשטיין: אני בכל זאת אעיר.

יאיר זילברשטיין: בשנה שעברה, עת תיקנו את החוק המקורי, הייתה לזה עלות תקציבית מאוד נכבדת של עשרות מיליוני שקלים.

חיים כץ: לא, אנחנו לא מבינים בזה.

חיים כץ: לישיבה השנייה, לקראת הקריאה השנייה והשלישית, אתה תביא לנו נתונים ותאמר לנו כמה הייתה העלות התקציבית, כמה שיפרנו, כמה עשינו.

חיים כץ: אני רוצה לדעת איפה אנחנו חיים ולא לדבר בסיסמאות.

חיים כץ: תביא מספרים מדויקים ונראה היכן אנחנו יכולים לשפר ואיפה אנחנו יכולים לעזור לאנשים האלה שהם מוכי גורל.

חיים כץ: אם אנחנו יכולים לעזור להם, אנחנו נעזור להם.

חיים כץ: אנחנו עוברים להצבעה.

חיים כץ: ה צ ב ע ה הצעת החוק אושרה פה אחד כל חברי הכנסת הנוכחים הצביעו בעד, אין נמנעים ואין מתנגדים.

חיים כץ: אני שמח להודיע שוועדת העבודה, הרווחה והבריאות אישרה את הצעת החוק לקריאה ראשונה והוא יעלה למליאה.

חיים כץ: אני מקווה שהוא יעבור במליאה ואחרי הקריאה הראשונה, לקראת הקריאה השנייה והשלישית, האוצר יבוא מוכן עם נתונים ושלא יאמרו שזה נושא חדש כי העלינו את זה כאן עכשיו.

חיים כץ: אנחנו מנסים להרחיב ונשתדל להרחיב את הצעת החוק.

חיים כץ: תודה רבה.

חיים כץ: הישיבה נעולה.